Poštovani,

Zadovoljstvo nam je pozvati Vas da sudjelujete u SFerinom literarnom i likovnom natječaju za djecu i mlade. Molimo Vas da svojim učenicima i nastavnicima književnosti i umjetnosti prenesete naš poziv na suradnju, kao i ovogodišnje zadane teme.

Molimo Vas da pažljivo pročitate pravila koje slijede u nastavku dopisa. Radovi koji se neće pridržavati pravila neće moći biti vrednovani.

Radovi mogu biti na jednu od sljedećih tema:

**Osnovna škola (1. – 4. razred)**

Literarni radovi:

\* Škola za svemirske pilote

\* Velika krađa zraka

Likovni radovi:

\* Kraljica goblina

\* Moj prijatelj div

**Osnovna škola (5. – 8. razred)**

Literarni radovi:

\* Princeza bez planete

\* Napitak za sreću

Likovni radovi:

\* Zmajev čovjek

\* Dunavski vodenčovjek

**Srednja škola**

Literarni radovi:

\* Čuvari posljednjeg bunara

\* „Nećemo izbjeglice sa Zemlje!“

Likovni radovi:

\* Korak u petu dimenziju

\* Novi svijet nadohvat ruke

**Svaki rad obavezno mora sadržavati sljedeće podatke:**

● ime i prezime autora

● razred

● ime i kontakt podatke nastavnika mentora (telefon, e­mail adresu)

● naziv i adresu škole (samo ime škole nije dovoljno!)

● odabranu temu

Radovi koji ne sadrže te podatke, na žalost, ne mogu ući u konkurenciju. Rok za predaju ističe **7. travnja 2017.**

Primljeni radovi se ne vraćaju. Radovi pristigli nakon roka neće se razmatrati.

Radovi moraju biti u žanru **znanstvene fantastike ili fantasya**. Radovi izvan žanra neće se razmatrati.

**UPUTE:**

LITERARNI RADOVI:

* šalju se **isključivo** mailom na natjecaj@sfera.hr
* radovi mogu biti napisani isključivo u Word formatu, ne u PDF-u ili fotografirani/skenirani
* trebaju biti u fontu calibri, veličina 12, prored 1.5, dužine do 20 kartica teksta
* gore navedeni podaci trebaju biti na početku ili kraju rada, **ne** u zasebnom dokumentu ili tijelu maila
* ukoliko se u jednom mailu šalje više radova, svaki treba biti u **zasebnoj** Word datoteci
* literarni radovi ne bi trebali biti eseji već priče ili novele

LIKOVNI RADOVI:

* šalju se **isključivo** običnom poštom (ne mailom, preporučeno, hp expressom itd.) na adresu:

Društvo za znanstvenu fantastiku Sfera (literarni i likovni natječaj za djecu i mlade)

IV. Podbrežje 5

10020 Zagreb

Radove **nije** **moguće** osobno donijeti. Radovi koji budu donešeni, a ne poslani, neće ući u konkurenciju.

* tehnika nije zadana. Međutim, ukoliko se radi o radu u digitalnom formatu (fotografiji, digitalnom crtežu/slici itd.), obavezno je rad isprintati i poslati običnom poštom.
* **ukoliko više učenika radi jedan rad**, molimo da se pošalju fotografije procesa kako bismo mogli potvrditi da su svi potpisani učenici doista sudjelovali u izradi. Fotografije izrade možete poslati na mail natječaja uz napomenu za koji su radi, ili isprintati i poslati zajedno s radom.
* radovi trebaju biti poslani do kraja natječaja, ne i isporučeni. To znači da **zadnji datum na poštanskom žigu smije biti 7. travnja 2017.**, ali da rad ne mora do tog datuma stići na adresu natječaja.

Sve pristigle radove pažljivo će razmotriti i vrednovati SFerin žiri za dječje nagrade, a najbolje autore i autorice ćemo nagraditi na svečanoj Skupštini SFere, središnjem događaju najveće godišnje konvencije u Hrvatskoj, SFeraKona 2017., u Zagrebu. Na istoj manifestaciji bit će postavljena izložba nagrađenih likovnih radova.

Rezultati natječaja bit će objavljeni na web stranicama SFere i SFeraKona krajem travnja, kad će nagrađenim učenicima na adresu škole biti poslana obavijest o nagradama te točnoj lokaciji i vremenu održavanja Skupštine. Oni koji ne budu u mogućnosti doći na dodjelu, svoje će nagrade dobiti poštom na adresu škole.

Društvo SFera (www.sfera.hr) je zagrebačko društvo za znanstvenu fantastiku. Djeluje kao udruga koja promiče fantastiku i znanstvenu fantastiku u Hrvatskoj, te potiče domaće SF stvaralaštvo kroz kulturne programe, poput SFeradionice (radionice kreativnog pisanja), Lekt­SF­Ire (književnog kluba), SF Vintage (projekcije filmova s predavanjima), Žanrovskog žrvnja (radionice kreativnog pisanja za učenike srednjih škola), Predavanja u SFeri, SFera u Profilu, Sfera u Booksi, i SFeraKon. Osnovni cilj Društva je združiti ljude, prvenstveno djecu i mladež, koje interesiraju znanstvena fantastika i srodni žanrovi (fantasy, nadnaravni horor) te znanost općenito. Sfera također dodjeljuje najstariju nacionalnu nagradu za domaća znanstvenofantastična djela ­ nagradu SFERA. SFERICAMA se od milja nazivaju nagrade pobjednicima SFerinog literarnog i likovnog natječaja za djecu i mlade koje se na SFeraKonu djeci i mladima tradicionalno uručuju ravnopravno i istovremeno kad i odraslima nagrada SFERA.

SFeraKon (www.sferakon.org) je najstarija i najuglednija konvencija fantastike i znanstvene fantastike u ovom dijelu Europe, a ove će se godine održati 39. put za redom. O točnoj lokaciji i terminu održavanja SFeraKona nagrađeni učenici bit će pravovremeno obaviješteni.

Ukoliko imate pitanja, molimo Vas da prvo konzultirate **Često pitana pitanja** koja ste dobili u zasebnoj datoteci u istom e-mailu kojim je stigao i ovaj dopis.

Za dodatne informacije slobodno kontaktirajte:

Paula Borošak

Predsjednica žirija za SFERICE

SFera, društvo za znanstvenu fantastiku

Mail: paula@sfera.hr

Web. www.sfera.hr